CELEX: 62019TN0141
Language: lv
Date: 2019-03-04 00:00:00
Title: Lieta T-141/19: Prasība, kas celta 2019. gada 4. martā — Sabo u.c./Parlaments un Padome

29.4.2019   
            
            
               LV
            
            
               Eiropas Savienības Oficiālais Vēstnesis
            
            
               C 148/60
            
         
      Prasība, kas celta 2019. gada 4. martā — Sabo u.c./Parlaments un Padome
      (Lieta T-141/19)
      (2019/C 148/59)
      Tiesvedības valoda — angļu
      
         Lietas dalībnieki
      
      
         Prasītāji: Peter Sabo (Tulčik, Slovākija) un seši citi prasītāji (pārstāvji: R. Smith, Solicitor)
      
         Atbildētāji: Eiropas Parlaments un Eiropas Savienības Padome
      
         Prasījumi
      
      Prasītāji lūdz Tiesu atcelt tās Eiropas Parlamenta un Padomes Direktīvas (ES) 2018/2001 (1) normas, kuras pieļauj no meža biomasas iegūtas enerģijas pieskaitīšanu 29. panta 1. punktā noteiktajiem nolūkiem, proti, saistībā ar: a) devumu kopīgā mērķrādītāja 2030. gadam sasniegšanā, b) atjaunojamās enerģijas pienākumu izpildes novērtējumu un c) tiesībām saņemt finanšu atbalstu.
      
         Pamati un galvenie argumenti
      
      Prasības pamatošanai prasītāji izvirza divus pamatus.
      
                  1.
               
               
                  Ar pirmo pamatu tiek apgalvots, ka ar Direktīvu 2018/2001 ir pārkāpts LESD 191. pants, jo ar to netiek saglabāta, aizsargāta vai uzlabota vides kvalitāte, aizsargāta cilvēku veselība vai arī apdomīgi vai racionāli izmantoti dabas resursi. Ar to netiek īstenots augsta līmeņa aizsardzības mērķis attiecībā uz vidi, ar to nodarītais kaitējums netiek labots, novēršot tā cēloni, un tajā netiek piemērots piesardzības princips vai noteikts, ka piesārņotājs maksā. Tajā arī nav ņemti vērā pieejamie zinātniskie dati par meža biomasas sadedzināšanas ietekmi uz klimata pārmaiņām.
               
            
                  2.
               
               
                  Ar otro pamatu tiek apgalvots, ka ar Direktīvu 2018/2001 ir pārkāptas vairākas prasītāju tiesības (kas ir atzītas Eiropas Savienības Pamattiesību hartas 7., 10., 14., 17., 22., 24., 35. un 37. pantā), kas ir universālas un ir jāievēro gan attiecībā uz prasītājiem no Eiropas Savienības, gan tiem, kuri nav no Eiropas Savienības. Šie pārkāpumi nekādā gadījumā nevar būt attaisnojami, jo pārkāpumus ietverošās apstrīdētās direktīvas normas nav obligāti vai racionāli saistītas ar Savienības vides aizsardzības mērķiem, kuriem tās ir pretrunā.
               
            
         (1)  Eiropas Parlamenta un Padomes Direktīva (ES) 2018/2001 (2018. gada 11. decembris) par no atjaunojamajiem energoresursiem iegūtas enerģijas izmantošanas veicināšanu (OV L 328, 21.12.2018., 82. lpp.).